เร่งจ่ายน้ำท่วมใต้ สินไหม1.4พันล้าน
บริษัทประกันจ่ายเคลมสินไหมน้ำท่วมใต้เฉียด 1,391 ล้าน
18 ก.พ. 2560

บริษัทประกันจ่ายเคลมสินไหมน้ำท่วมใต้เฉียด 1,391 ล้าน
นายสุทธิพล ทวีชัยการ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า จากข้อมูลล่าสุดเมื่อวันที่ 10 ก.พ.ที่ผ่านมา ถึงผลกระทบจากเหตุการณ์น้ำท่วมภาคใต้ พบว่า มียอดเคลมสินไหมรวมกัน 1,391 ล้านบาท จึงได้เร่งรัดให้บริษัทประกันภัยจ่ายสินไหมโดยเร็วที่สุด
ทั้งนี้ มาจากรถยนต์ที่ทำประกันภัย 3,021 คัน รวมความเสียหาย 299 ล้านบาท จ่ายสินไหมแล้ว 1,264 คัน เป็นเงิน 114 ล้านบาท เหลือ 1,757 คัน เป็นเงิน 185 ล้านบาท 
สำหรับประกันอัคคีภัยหรือที่อยู่อาศัยมี 796 ราย รวมความเสียหาย 35 ล้านบาท จ่ายสินไหมแล้ว 120 ราย เป็นเงิน 4  ล้านบาท เหลือ 676 ราย เป็นเงิน 3.1 ล้านบาท และประกันอัคคีภัยอาคารพาณิชย์/เอสเอ็มอี 71 ราย รวมความเสียหาย 14 ล้านบาท จ่ายสินไหมแล้ว 18 ราย เป็นเงิน 2 ล้านบาท เหลือ 53 ราย เป็นเงิน 12 ล้านบาท
ทั้งนี้ ในส่วนของความเสียหายจากทรัพย์สิน (ไอเออาร์) 437 ราย รวมความเสียหาย 1,042 ล้านบาท จ่ายสินไหมแล้ว 74 ราย เป็นเงิน 3 ล้านบาท เหลือ 363 ราย เป็นเงิน 1,039 ล้านบาท  
ส่วนการประกันชีวิตและประกันอุบัติเหตุ (พีเอ) ได้ทำประกันภัยไว้ 5 ราย เป็นเงิน 1.7 ล้านบาท จ่ายสินไหมแล้ว 2 ราย เป็นเงิน 1.1 แสนบาท
สำหรับความเสียหายจากนาข้าวที่ได้ทำประกันภัย 74,862 ไร่ อยู่ระหว่างตรวจสอบจากหน่วยงานที่เกี่ยวข้อง